  Майя Бывальцева Гудырикошконлэн берпуметӥ арняяз Ижкарысь ваньмаз школасын рос-прос утялскон ужъёс ортчытозы, тӧлатон решёткаосты сузялозы. Со сярысь карлэн тӧроез Олег Бекмеметьев «Комсомольская правда» радиолэн (12+) эфирез дыръя вераз. Школае али пырасьёслэсь йӧтӥськылытэк температуразэс мертало, киосты тазатон понна антисептикен дозаторъёс пуктэмын. Ваньмыз со азьланяз но луоз. Дышетон кутске бере, висъетъёсты дезинфекци суретэн нуналаз кӧня ке пол миськозы. Арняяз ӧжытсэ одӥг пол рос-прос утялскылозы. Сиён пӧрась, сётъясь, озьы ик утялтӥськись адямиос маскаосын но перчаткиосын ветлозы. Пиналъёс но дышетӥсьёс со куронэз одно быдэсъяны кулэ ӧвӧл Котькуд школаын ӧжытсэ куинь рециркулятор луыны кулэ. Олег Бекмеметьевлэн кылъёсызъя, со школаосын, кытын огъя кун экзаменъёс ортчытъязы, гужем лагерьёс ужазы, сыӵе арбериос вань ни. Мукетъёсаз школаосы омырез чылкытатӥсь арбериосты выль дышетскон ар кутскытозь басьтозы. Карлэн тӧроез озьы ик пусйиз, рециркуляторъёсты школаос асьсэос басьтыны кулэ, анай-атайёслэсь коньдонзэс солы бичаны уг яра. Со сяна, котькуд школаын урокъёслы но шутэтскон дырлы нимысьтыз радлык кылдытӥзы, котькуд класс борды одӥг кабинет юнматозы. Озьы пиналъёс ог-огенызы ӧжытгес пумиськылозы. Тодэ вайытом, 2020-тӥ арын Ижкарын нырысетӥ классэ мынӥсь пиналъёслы ватсаса 795 интыос кылдытозы. Тегъёс: Дышетон Ижкар Удмуртия школаос ОлегБекмеметьев  